

**"וּפִתְּח֨וּ שְׁעָרַ֧יִךְ תָּמִ֛יד יוֹמָ֥ם וָלַ֖יְלָה לֹ֣א יִסָּגֵ֑רוּ" (ישעיהו ס, י"א)**

**האומנם?**

מקורות מתוך דף הלימוד – [דלת הכניסה לחברה הישראלית](http://www.derechkfar.org.il/%D7%92%D7%96%D7%A2%D7%A0%D7%95%D7%AA/)

**עבודה שחורה
מילים ולחן: אהוד בנאי**

האחים כהי העור שבאים מאתיופיה
מביאים איתם מסורת מופלאה ועתיקה
הבנים האובדים, אחרי תלאות הדרך
מגלים לאט לאט את הארץ הרחוקה
הם שנים חלמו עליה, ועכשיו זו המציאות
כשאומרים להם לטבול, לשטוף את התמימות.
ואני בעיניהם ראיתי איזה אור
ומי יידע אם אברהם לא היה שחור

האחים כהי העור במרכז קליטה בטבריה
מנסים לקלוט ולהיקלט וזה לא קל
מאצל המדורה, מעבר להרי החושך
אל הרחוב המקומי, הדיגיטאלי, המבולבל.
הם שנים חלמו על בית ועכשיו זו המציאות
גם בבית זה קורה, נמשכת הגלות
ואני בעיניהם ראיתי איזה אור
ומי יידע אם אברהם לא היה שחור

האחים כהי העור יחפים בצד הדרך
מוליכים את עלבונם ברגל אל העיר
הם עומדים מול הבניין, הם עומדים מול לב של אבן
מחכים שתיפתח הדלת מבפנים.
הם היו נאמנים, כן, הם חיכו לה לבשורה
ועכשיו מה שנשאר זו עבודה שחורה.

**הזמנה לשיתוף וסבב הכרות**

* איך זה מרגיש כשהדלת פתוחה?
* מקום חדש שהגעתי אליו ומישהו פתח עבורי דלת והרגשתי נח ובטוח.
* איך זה מרגיש לעמוד כשהדלת סגורה?
* חוויה בה נתקלתי ב'דלת סגורה', במחסום שמקשה להשתלב.
* מי צריך לפתוח את הדלת?

 **תרבות ישראלית רבת פנים**

"צדקה עשה הקב"ה עם ישראל שפיזרן לבין האומות" (תלמוד בבלי, פסחים פז)

"הפסיפס הישראלי המתהווה איננו גזרה אלא הזדמנות אדירה. הוא טומן בחובו עושר תרבותי השראה, אנושיות ורגישות" (ר. ריבלין, נשיא מדינת ישראל)

"היחידים השייכים לקהילה משלימים אלו את אלו. בכל אדם יש משהו מיוחד במינו, נדיר, שאינו ידוע לאחרים. לכל יחיד יש משהו מיוחד לומר. צבע מיוחד להוסיף לקשת הצבעים הקהילתית. לפיכך, כאשר מצטרף האדם הבודד לקהילה, הוא מוסיף מימד חדש למודעות הקהילה. הוא תורם משהו, ששום אדם אחר לא יכול היה לתרום. הוא מעשיר את הקהילה. אין לו תחליף, היהדות מאז ומתמיד ראתה את היחיד כאילו הוא עולם קטן... בשל אותה מיוחדות, מתכנסים בני האדם היחידים ביחד, משלימים אלו את אלו ומשיגים אחדות" (י.ד סולובייצ'יק)

**שנאה ואדישות**

לא מחו – על קמצא ובר קמצא

היה איש אחד, שהיה לו חבר ושמו קמצא, והיה לו שונא ושמו בר קמצא.

עשה אותו האיש סעודה. אמר לשמשו: לך הבא לי את קמצא (ידידי). הלך (בטעות) והביא את בר קמצא.

בא האיש לסעודה ומצא את בר קמצא יושב.

אמר לו: הלוא אני ואתה שונאים. מה אתה עושה כאן? קום וצא!

אמר לו (בר קמצא): הואיל וכבר באתי הנח לי, ואתן לך את דמי אכילתי ושתייתי.

ענה לו: לא!

אמר לו: אתן לך חצי מעלות הסעודה.

ענה לו: לא!

אמר לו: אתן לך את עלות הסעודה כולה.

ענה לו: לא! אחזו בעל הסעודה בידו והוציאו.

אמר (בר קמצא): כיוון שהיו חכמים בסעודה ולא מחו בבעל הסעודה, סימן שנוח להם המעשה. אלך ואלשין עליהם לפני לקיסר. הלך ואמר לקיסר: מרדו בך היהודים!

* מי יכול או צריך היה למחות?
* מה יכולה להיות הסיבה להחלטתו של בר קמצא 'לשרוף ת'מועדון' ולא לצעוק אל החכמים?
* "סימן שנוח להם המעשה" - מדוע חכמים לא התערבו?

**אל תירה ישראל אל תירה / גילי יאלו**

יד קלה על הדק

גם אתה לקחת חלק

השנאה בוערת

מתפרצת על חלל

אין בנו עוד כח

לא נשאר מקום לסלוח

כבר עזבנו שמה

אין לנו לאן לברוח

יד קלה על הדק

כחול אומר שמיים

אני רואה אותם , ויש לי חושך בעניים

ואין שום חרטה כאילו

דם שלנו מים

פה לא בית פה לא לב

לומר את זה כך כל כך כואב

אל תירה ישראל אל תירה

זכור יוסף, זכור את סלומון, זכור יהודה

 **לשיר המלא בביצוע גילי יאלו**



* **גילי יאלו זועק. על מי ועל מה?**
* **האם אנחנו רוצים להקשיב?**
* **מה אנחנו מסוגלים לשמוע?**

**על קו 17**

הבוקר עליתי לאוטובוס ואפילו לא ראיתי אותך. למרות שאנחנו נוסעות כמעט כל בוקר באותו הקו. לא שמתי לב אלייך... אני לא בטוחה אם זה היה כי לא רציתי לראות אותך, או כי בשעה כל כך מוקדמת בבוקר לא יכולתי לראות היטב. אולי זה התירוץ שלי.

כמה תלמידות תיכון עלו לאוטובוס בדרכן לבית הספר, ואישה צעירה דיברה בפלאפון בקולי קולות עם החבר שלה. אבל אז שמעתי אותך בוכה ואומרת 'אני שונאת אנשים צבועים, איך אתה מעז לדבר אלי ככה?!' בהתחלה לא הבנתי - לא הבנתי על מי את צועקת. וגם לא רציתי לדעת, אבל את המשכת לצעוק והבכי שלך גבר. הסתובבתי וראיתי אותו, איש מבוגר בעל זקן וסוודר ירוק. 'נערות מסריחות' הוא אמר, 'תחזרו למקום שממנו באתן, איזה פה מלוכלך יש לכן'. את צעקת בחזרה בקול רם וקיללת אותו. הכאב היה ניכר בפנים שלך, בקול הבוקע מהגרון, כמעט היה אפשר להרגיש את הכאב הפיזי, כאב של תסכול, עלבון והשפלה. את צעקת, קיללת, נופפת בידייך והוא פשוט הביט בך והתעלם. אישה שישבה לידך רכנה אלייך ואמרה: 'אל תקשיבי לו, הוא סתם גזען, הוא לא שווה את זה, אל תבזבזי את המילים'. אבל האיש המשיך. הוא עבר לידך, הסתכל לך בעיניים ואמר: 'למה באתם לפה? הרסתם לנו את המדינה'. האנשים באוטובוס, כולל אני, הסתכלו בשקט או פשוט התעלמו. פשוט לא אמרנו כלום, אכזבנו אותך. את והחברה שלך קמתן. את המשכת לצעוק ולבכות והקול שלך נשמע בכל רחבי האוטובוס. חברתך ניחמה אותך ואנחנו שתקנו. אני שתקתי. ירדת מהאוטובוס. אני לא יכולה להפסיק לחשוב עלייך. איך השבוע שלך מתחיל אחרי שאוטובוס שלם היה עד להשפלה שלך, לכאב, לתסכול, לחוסר הצדק ואף אחד לא אמר כלום, לא יצא להגנתך? אני חייבת להתנצל. שתקתי. אכזבתי את עצמי. אכזבתי אותך.

(נכתב על ידי תמר זקן, מתוך אתר מדרשת)

* **מכירים מקרים דומים? מה עשיתי או מה הייתי עושה?**

**שקוף/ דניאלה כרמי**

מהרגע הראשון אתה מרגיש שקוף
הן דרכך רואים, אתה לא נראה
יש לך נשמה, כבר לא נשאר גוף
כן, הם עושים אותך שקוף מהתחלה

בן עשר נחתת מצפון אפריקה
והרי לא קוף אתה, אלא אדם
למדבר אתה נזרק, אומרים: זהו ביתך
ומן הגוף הולך אוזל הדם...

זה לא עניין של קושי, גם לא של פרנסה
עניים הן יש בכל מקום לרוב
אתה פשוט שקוף כי הם עושים אותך כזה
וזה עניין של חוסר צבע טוב

מהרגע הראשון אתה מרגיש שקוף...

נזרק מבית הספר, מורחק לפנימייה
וממוסד דתי לישיבה
שקוף כמו נהר, הם לא רואים אותך
מחליק בין הדפים של תלמודך

מביט בך אביך, עיניו מעורפלות
גם הוא אותך הפסיק מזמן לקלוט
שוקע בעצמו ולא מוצא דבר
כי גם דרכו אפשר עכשיו לראות

מהרגע הראשון אתה מרגיש שקוף...

דניאלה כרמי, שקוף, לחן: אלברט עמר ואלדד לידור, ביצוע: אלברט עמר, מתוך האלבום: "שקוף" של אלברט עמר, הד ארצי, 1990.

**גזענות - תעז לדבר על זה**

אנו שומעים משפטים כמו "בואו לא נעיר את השד העדתי". המציאות מעידה שהשד הזה עובד שעות נוספות, והוא כבר מזמן לא ישן, ובטח שלא בתוך בקבוק.

באחת מההפגנות אל מול המטה המרכזי של משטרת ישראל בירושלים הגיע בחור ישראלי ממוצא אתיופי עם חולצה לבנה שעליה מודפס בשחור: גזענות - תעז לדבר על זה.

אנחנו המחנכים צריכים להעז ולדבר על זה שישנם פערים חברתיים, ישנן פרדיגמות ודעות קדומות, וישנן תופעות של גזענות בחברה הישראלית. הדיבור על התופעות האלו חייב להיות מגובה במעשים.

(מתוך דרוש כפר, דותן לוי, כנרת זמורה, 2018)

* **איזה סוג של מעשים? איפה ואיך אפשר להשפיע?**

**#Face it!**

"כשנדרשתי לכתוב על גזענות שעברתי על בשרי נחנקתי.... אויי הרשמה הארוכה,

 איפה להתחיל? (שנים לא סיפרתי לאף אחד מבושה) בילדות, בתיכון, באוניברסיטה, בקבלה לעבודה, באי קבלת ילדי לגן עירוני שסמוך לביתי, במקום זה ללכת חצי שעה לגן בשכונה של יוצאי אתיופיה (סליחה בשכונה של אתיופים). אני לא נושמת, הדמעות לא מחכות לאישור הן זולגות בשפע - שוטפות את המועקה ומחלישות אותי פיזית ומערערות את נפשי....

השערים המקצועיים היו חסומים באמירות הבאות: "אנו רואים שיש לך תעודת הוראה של בר אילן יפה לך אבל אין לנו כיתה של אתיופים", תלכי לפנימיות שם יש הרבה אתיופים או בשכונות של אתיופים...." כאילו שבר אילן הסמיכו אותי רק ליוצאי אתיופיה... זכות לחנך את אחי יוצאי אתיופיה עשיתי זאת בדרכים שונות."

 (מנטגבוש, שם בדוי)

**המחסום / מרטין לותר קינג**

המחסום המכשיל ביותר במאבקו של האדם השחור למען החופש, הוא לא חבר מועצת העיר הלבן, או איש הקו-קלקס-קלן, אלא האיש הלבן המתון, אשר מסור יותר ל'סדר' מאשר לצדק... זה אשר תמיד אומר: 'אני מסכים עם היעדים של מאבקך, אבל איני יכול להסכים עם שיטות הפעולה הישירה שלך'; זה אשר באופן פטרנליסטי מאמין שהוא יכול לקבוע את לוח הזמנים לחירותו של האחר; זה אשר חי על פי תפיסה מיתית של הזמן ואשר תמיד מציע לאדם השחור להמתין ל'זמן נוח יותר'. מרטין לותר קינג.

**המפגש הראשון בין יוסף הלוי ליהודי אתיופיה התקיים 28 בדצמבר 1867**

"דעו נא אחים יקרים כי גם אנוכי פלשי \* הנני כאחד מכם! לא אאמין באל אחר רק בה' לבדו, ודתי דת מורשה לנו בני ישראל מהר סיני!"

"הדברים ההם אשר יצאו מעומק לבי עשו רושם גדול ונמרץ מאוד על הפלשים… סוף סוף קראו רבים יחד: אתה הנך פלשי! פלשי בעור לבן! צחוק תעשה לנו! מי שמע כזאת ומי ראה כאלה! הנמצאים גם פלשים לבנים תחת השמש?

 אנוכי התאמצתי להבטיח כי כל הפלשים היושבים בירושלים ובכל יתר ארצות תבל הם לבנים, ובעור בשרם אין הבדל ביניהם ובין יתר העמים אשר בתוכם הם יושבים.

זיכרון שם "ירושלים" אשר עלה על שפתיי על פי מקרה הניס כרגע והרחיק מלב בני עמי הפלשים כל ספק בדבריי. כברק בחשכת הלילה האיר שם ירושלים את עיני ולבות אחיי האובדים ההם. בעיניים מלאות דמעות קראו כולם: "הה, האם היית גם אתה בירושלים העיר הקדושה והברוכה? הראית בעיניך את הר ציון מכלל יופי, ואת בית ה' בית מקדשנו הבנוי לתלפיות? הראית בעיניך את קבר אמנו רחל? ההיית בבית לחם ובעיר קיעברון (חברון) ששם קבורים אבותינו הקדושים?"

…אנוכי הגדתי להם כי העיר ההיא שהייתה בימי קדם כלילת יופי משוש כל הארץ, עתה פנה הודה, זיווה והדרה. הודעתי להם כי על המקום שעמד שם לפנים בית מקדשנו והיכל תפארתנו עומד עליו כעת בית תפילה להישמעאלים.

כשמעם הדברים האלה התעצבו מאוד אל לבם ויבכו בדמעות שליש עד כי לא היה להם כוח עוד לבכות וגם אנוכי בכיתי עמהם".

מתוך 'פעמים' 58 תשנ"ד

\*פלשי - כינוי גנאי שדבק ביהודי אתיופיה

\*\* פרופ' יוסף הלוי, מזרחן מאוניברסיטת סורבון, היהודי הראשון מהמערב שחידש את הקשר עם יהודי אתיופיה לאחר שנות נתק רבות.

**כתונת פסים / מילים: מאיר אריאל, לחן: ארקדי דוכין**

לפני כמה וכמה שנות אלף
נפרדנו אני ואחי.
הוא לכיוון של הקרירים האלה,
אני לדרום מזרחי
יובלות על יובלות לא התראינו
ופתאום נפגשנו כאן,
לא הכרנו כל כך, השתנינו,
טוב שהשארנו סימן.

מה הם עשו לך?
אתה בכלל לא דומה לי,
בבכי צחק לי אחי.
אתה לא נראה כל כך ישראלי,
בטח שלא תנ"כי.

כן, כל הצבעים עוד יזהירו
לכל הצדדים בעולם,
לראות כולם את כולם.
וכל הצדדים עוד יכירו
בגוונים השונים את עצמם,
ויותר הצבעים לא יסתירו
אדם מאדם, דם מדם.

מי שמדבר, צחקתי, בכיתי,

למראה החיוור של אחי,
למבטא המוזר שלו "ביטא ביטא",

זה יותר תנ"כי?
הו, כתונת פסים שלי, כל פס בי נוגע,
כל פס רוצה לקלף לי את העור.
הו פסים, פסים, פסים שלי, אני לא אשתגע,
רק אתן לגוונים מעט אור.

כן, כל הצבעים עוד יזהירו…

מעשה בשני אחים שירשו מאביהם שדה. לאחד היו אישה וילדים והשני היה ערירי . האחים חיו בשלום איש עם רעהו ועבדו את השדה בזיעת אפיהם. והנה בימי קציר החיטים עשו להם שני עומרים שווים מן התבואה אשר ליקטו. באותו לילה חשב לעצמו האח הערירי כי הנה אחיו מטופל במשפחה ומן הראוי היה שיקבל יותר מחצי היבול. קם האח והעביר לערימה של אחיו אלומות מערימתו שלו. ואילו אחיו חשב כי מן הראוי שאחיו הערירי יקבל יותר ממנו, שהרי אין לו דבר בחייו מלבד פרי עמלו. לפיכך קם האח הנשוי בלילה אף הוא כדי להעביר אלומות מערימתו שלו לערימת אחיו. ויהי בבוקר ויתפלאו האחים מאוד לראות ששתי הערימות נותרו שוות כבראשונה. ויוסיפו לעשות כדבר הזה גם בלילה השני ובלילה השלישי, אז נפגשו האחים באמצע השדה, איש איש ואלומתו בידו. וייוודע הדבר ויבינו את המעשה . והקב״ה בחר בשדה זה לבנות לו את בית משכנו כסמל לאחוות אחים .(בהשראת נוסח 'מקווה ישראל', רבי ישראל מקושטא)

**במקום המפגש שם המקדש**

* **איך נוטעים בקרבנו אחוות אחים הרואה והולכת אל האחר?**

האלוקות נמצאת

בהליכה אל האחר (עפ"י עמנואל לוינס)

לדף לימוד מעוצב וסרטון הדרכה והצעת הנחיית מעגלי לימוד בעזרת דף המקורות, [היכנסו לאתר "דרך כפר - יוזמות חינוך"](http://www.derechkfar.org.il/%D7%92%D7%96%D7%A2%D7%A0%D7%95%D7%AA/)

 ©כל הזכויות שמורות לחברה הישראלית על כל גווניה

דף לימוד זה פותח על ידי מכון חינוך 'דרך כפר', יחד עם ארגונים חברתיים נוספים, מתוך הבנה שכל עוד לא נשכיל להתברך בכל הטוב שיהודי אתיופיה יכולים וצריכים להוסיף לחברה הישראלית, תפגם השייכות של כולנו.